Document ID: 32010D0171

DEĊIŻJONI TAL-KUMMISSJONI
tat-22 ta’ Marzu 2010
li temenda l-Anness I tad-Deċiżjoni 2009/177/KE dwar programmi ta’ sorveljanza għall-Irlanda u l-Ungerija u l-istatus ta’ ħelsien mill-mard tal-Irlanda għal ċertu mard ta’ annimali akkwatiċi
(notifikata bid-dokument numru C(2010) 1625)
(Test b’relevanza għaż-ŻEE)
(2010/171/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġijiet tas-saħħa għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1), u b’mod partikolari l-ewwel subparagrafu tal-Artikolu 44(1) u l-Artikolu 49(1) tiegħu,
Billi:
(1)
Id-Deċiżjoni tal-Kummissjoni 2009/177/KE tal-31 ta’ Ottubru 2008 li timplimenta d-Direttiva tal-Kunsill 2006/88/KE fir-rigward tas-sorveljanza u l-programmi ta’ qerda u l-istatus ta’ ħelsien mill-mard tal-Istati Membri, żoni u kompartimenti (2) tistabbilixxi lista ta’ Stati Membri, żoni u kompartimenti soġġetti għal programmi ta’ sorveljanza approvati, fir-rigward ta’ wieħed jew aktar mill-mard mhux eżotiku mniżżel fil-Parti II tal-Anness IV tad-Direttiva 2006/88/KE (“mard mhux eżotiku”). Id-Deċiżjoni 2009/177/KE tistabbilixxi wkoll lista ta’ Stati Membri, żoni u kompartimenti ddikjarati ħielsa mill-mard fir-rigward ta’ wieħed jew aktar minn dan il-mard.
(2)
Parti A tal-Anness I tad-Deċiżjoni 2009/177/KE tistabbilixxi lista ta’ Stati Membri, żoni u kompartimenti soġġetti għal programmi ta’ sorveljanza approvati u Parti C ta’ dak l-Anness tistabbilixxi l-lista ta’ Stati Membri, żoni u kompartimenti ddikjarati ħielsa mill-mard fir-rigward ta’ wieħed jew aktar mill-mard mhux eżotiku.
(3)
L-Irlanda u l-Ungerija ppreżentaw applikazzjonijiet lill-Kummissjoni għall-approvazzjoni ta’ programmi ta’ sorveljanza mutliannwali fir-rigward tal-marda tal-virus tal-erpete tal-Koi (KHV). Dawn il-programmi jikkonformaw mar-rekwiżiti għall-approvazzjoni stabbiliti fid-Direttiva 2006/88/KE u d-Deċiżjoni 2009/177/KE. Skont dan, dawn għandhom ikunu approvati u inklużi fil-lista fil-Parti A tal-Anness I tad-Deċiżjoni 2009/177/KE.
(4)
It-territorju kollu tal-Irlanda, għajr il-Gżira Cape Clear, bħalissa hu mniżżel fil-Parti C tal-Anness tad-Deċiżjoni 2009/177/KE, bħala ddikjarat ħieles mill-mard għas-settiċemija emorraġika virali (VHS). L-Irlanda nnotifikat lill-Kummissjoni dikjarazzjoni ta’ ħelsien minn dik il-marda għall-Gżira Cape Clear. Din id-dikjarazzjoni ġiet miżjuda mal-aġenda tal-laqgħa tal-Kumitat Permanenti dwar il-Katina Alimentari u s-Saħħa tal-Annimali fit-12 ta’ Jannar 2010. Id-dikjarazzjoni tikkonforma mar-rekwiżiti għal dikjarazzjoni ta’ ħelsien minn mard stabbiliti fid-Direttiva 2006/88/KE u d-Deċiżjoni 2009/177/KE. Skont dan, it-territorju kollu tal-Irlanda għandu jiġi ddikjarat ħieles mill-VHS. Parti C tal-Anness I tad-Deċiżjoni 2009/177/KE għandha tiġi emendata kif jeħtieġ.
(5)
Id-Deċiżjoni 2009/177/KE għandha għaldaqstant tiġi emendata skont dan.
(6)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2009/177/KE hu emendat skont l-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-22 ta’ Marzu 2010.

Labels: 0
18
15
6